‘Nóú wil president swyg oor plaasmoorde’ – AfriForum | Netwerk24
Deur Llewellyn Prince 05 Junie 2019 11:50
Pres. Cyril Ramaphosa het ’n morele verpligting om ’n sterk openbare standpunt teen plaasmoorde in te neem, juis omdat hy die bestaan van hierdie krisis vroeër op ’n internasionale platform ontken het, meen die burgerregteorganisasie AfriForum.
Ernst Roets, adjunkhoof van AfriForum, het Woensdagoggend hierdie standpunt gehuldig in reaksie op Khusela Diko, Ramaphosa se woordvoerder, wat Dinsdag aan Netwerk24 gesê het dat Ramaphosa se kantoor bewus is van die pleidooie uit veral die georganiseerde landbousektor dat hy hom moet uitspreek teenoor misdaad op plase. Diko sê egter dat Ramaphosa hom nie oor spesifieke moorde sal uitlaat nie en dat die polisie dit eerder moet hanteer.
Die pleidooie het veral gekom ná die moord Sondagaand op Stefan Smit (62), ’n wynboer van die plaas Louiesenhof buite Stellenbosch.
Roets het Woensdag bygevoeg dat Ramaphosa “se verskoning glad nie sin maak nie”.
Roets het hier verwys na die voorval in September 2018 toe Ramaphosa ook in die spervuur oor plaasmoorde was toe hy in New York in ’n TV-onderhoud met Bloomberg gesê het dat daar “geen uitmoor van wit boere” in Suid-Afrika is nie.
Volgens Roets wys AfriForum se jongste statistieke wat Dinsdag uitgereik is oor plaasaanvalle en -moorde sedert die begin van die jaar tot einde Mei, dat die organisasie 184 plaasaanvalle en 20 plaasmoorde in dié tyd kan bewys.
Meer oor: Afriforum | Cyril Ramaphosa | Ernst Roets | Plaasmoorde | Plaasaanvalle | Presidensie
Plaasmoorde: Agri SA ‘eis dat Cyril nou optree’